बिजनेस स्टैंडर्ड - नोटबंदी के 7 माह बाद भी एटीएम खाली
Monday, April 23, 2018 03:14 PM English | हिंदी
नोटबंदी के 7 माह बाद भी एटीएम खाली
बीएस संवाददाता / वाराणसी June 06, 2017
प्रधानमंत्री नरेंद्र मोदी द्वारा 8 नवंबर 2016 को कालेधन और आतंक के खिलाफ की गई नोटबंदी के लगभग 7 माह बाद भी वाराणसी समेत पूर्वांचल के बैंकों व एटीएम में नकदी संकट बरकरार है। पूर्वांचल में शादी-विवाह और ईद के समय में वाराणसी समेत पूर्वांचल के बैंकों के चेस्ट को रिजर्व बैंक से नकदी नहीं मिलने से लोगों को समस्याओं से जूझना पड़ रहा है। पूर्वांचल के सभी जिलों में शहरी और ग्रामीण क्षेत्रों के अधिकांश एटीएम खाली पड़े हैं। वहीं रुपये डालने के बाद दो-चार घंटे में ही एटीएम खाली हो रहे हैं। बैंकों में भी मांग के अनुरूप ग्राहकों को भुगतान नहीं मिल रहा है।
बैंकों में भी नकदी की किल्लत है। वाराणसी में प्रतिदिन 350 करोड़ रुपये की आवश्यकता पड़ती है लेकिन रिजर्व बैंक से उतनी नकद राशि नहीं मिल पा रही है। बैंक अधिकारियों के अनुसार रिजर्व बैंक पर्याप्त राशि नहीं भेज रहा है जिससे परेशानी हो रही है। बैंकों में नकद की कमी से आए दिन बैंक कर्मियों और ग्राहकों में विवाद की स्थिति उत्पन्न हो रही है। बैंक अधिकारी शाखा में जमा राशि से ही ग्राहकों को भुगतान कर रहे हैं। लग्न के समय में लोगों को खरीदारी में परेशानी हो रही है। वहीं ईद भी करीब है। वाराणसी में भारतीय स्टेट बैंक के उपमहाप्रबंधक संजय मिश्र ने बताया कि रिजर्व बैंक से नकदी नहीं मिलने के कारण कुछ दिक्कत जरूर है लेकिन एक-दो दिन में स्थिति सामान्य होने लगेगी क्योंकि मंगलवार रात तक रिजर्व बैंक से नए नोट मिल जाएगी।
Keyword: varanasi, ATM,,